**Хајдегерово схватање Ничеове метафизике „воља за моћи“**

Оријентационе напомене

* У 125 фрагменту *Веселе Науке*, Ниче констатује „смрт Бога“ као темељног мета­ф­изичког принципа у историји европске интелектуалне културе. Иш­чезавање натчулне стварности увертира је у афирмацију чулног свијета у контексту нове ничеовске (пост)метафизике у којој као водећи принцип фун­ги­ра воља за моћ.
* Хајдегерово читање Ничеа, из перспективе историје метафизике, почиње од Ничеове прокламације о смрти Бога којом се не обзнањује крај метафизике, већ управо њено *довр­шење*. Оно што се *довршава* Ничеовим *довршењем* метафизике јесте философија субјективности, оне субјективности која је темељни принцип модерности, а који је сада хипостазиран у виду воље за моћи.
* Фамозна „смрт Бога“ тако има два апскета, негативни и позитивни. Негативни аспект подразумијева деструкцију илузије о постојању натчулне стварности. Позитивни аспект подразумијева афирмацију чулне стварности чији је „бивствовни“ принцип управо воља за моћ која поставља вриједности.
* Ничеова афирмација воље за моћи која деструише постојеће и поставља нове вриједности, не допушта да ниједан успостављени поредак, вриједност или хијерархија имају „онтолошки континуитет“, статус трајног и стабилног, још мање вјечног и непромјенљивог.
* Хајдегерово довођење воље за моћи у везу са философијом субјекта и са метафизичком традицијом имало је за своју резултанту да воља за моћ у његовој анализи постане носилац човјекове тежење ка стварању технократског поретка у оквиру којег се остварује његова „метафи­зичка“ жеља за потпуном доминацијом над бивствујућим, жеља за тоталним овладавањем, располагањем, котролом и господарењем ствар­ношћу.
* Хајдегер тако жели да покаже како се метафизика укида са Ничеовом верзијом субјективистичке метафизике воље за моћи, будући да се у технократији довршава и окончава човјеков метафизички *desideratum*.
* Метафизика воље за моћи довршава метафизику субјективности као кулминацију заборава бивствовања.
* Полазећи од изнесених претпоставки, нарочито од оних у којима је свјесно стављен нагласак на „деструишућем“ карактеру воље за моћи, намеће се питање легитимности Хајдгеровог постављања Ничеа у историјску перспективу европске метафизике као њено довршење?
* Није ли Ничеову намјеру да децентрира субјективност учењем о вољи за моћ, Хајдегер тенденциозно прочитао као радикалну субјективизацију?

**Задатак**

На основу Хајдегеровог текста: „Ничеове речи: 'Бог је мртав'?“ (у: *Шумски путеви*), понудити једно алтернативно виђење односа између Ничеових мисаоних фигура: воља за моћ-нихилизам-вјечито враћање истог-натчовјек.